Vo Kelte und Remer  Auf oimol isch noa d'Schtoizeit aus,  Metall isch komme in jed's Haus:  Schöptlöffel, Werkzuig, Waffe, Schmuck,  koin Grusch, noi, noi, au scheene Schtuck  hand dia Leit g'hett, ma hoat's ja g'funde  im Underallgäu - z'Schlinge dunde.    Fünfhundert Joahr voar eisrer Zelt  doa sind z´eis komme andre Leit.  Dia Dörfer hand's auf d'Bearg naufbaut,  sie hand - scheint's - it an jed'm traut.  Doch hand se´s mit de Viach'r kenne,  Küah hand se g'hätt und au no Henne.  Und grad wia d'Baure hand se g'schaffet  an Käs dean hoat ba au scho g'machet,  ma hoat'n au scho exportiert  und noach Italien nawärts g´füahrt !    Und daß beim Reite geit koi Wunde  hand dia Leit d' Lead´rhos erfunde.  Hand'r's scho g'merkt, um wen's ietz goaht,  wer ietz im Buach d'r G'schichte schtoaht ?  Ja, richtig, es sind d'Kelte g´wease  dia sind doa b'eis doa z'Kempte g'seasse  Und Cambodunum hoat ba´s g´nennt  und weit und breit doa  hoat ma's g'kennt.  Und au in eiserm Dialekt,  hoat si viel keltisches verschteckt:  Glufe und Krette hoat ba g´hätt  vom Karre hoat ma au scho g'redt,  und d'Gumpe sind doa b´eis im Land  als Wasserlöcher wohlbekannt.    Doch d'Kelte sind ja au it bliebe,  denn d'Remer hand se weit'rtriebe,  dia hand b'eis g´haust a lange Zeit  und Reschte find'sch d´rvo no heit:  Am Kemter Lindebearg doa sigsch,  wia's remisch Leabe schee g´wea isch  Doa  sind dia Therme und luag g'nau  du sigsch au ihre Tempel schtau,  dia hoat ba so wia früaher g´richt,  s´isch ja a Schtuck d'r Kempter G'schicht.  Ma hoat des Zuig alls schee sortiert  im Zumsteinhaus weard´s präsentiert:  Dear groaße Schatz vo Wiggeschbach,  des Handwerkszuig und d'Töpfersach,  dia Heizung, s'G'wand und au d'Frisur  und d'Salatschüssel mit Glasur.  Es isch it ohne, was doa schtoaht  und was ma daomols g'machet hoat.